《樵隐诗为北平检校书吏朱廷玉赋》
元代·刘崧

上虞朱郎美如玉，昔隐负樵今食禄。抽毫晨趋北省署，归梦夜食东山麓。

朝廷徵贤图治康，岩穴搜剔无遗良。云山纵有千万叠，似子风格何由藏。

垂纶鼓刀自前古，功业终须致圭组。愿君长忆负薪时，莫羡轻肥忘勤苦。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。